Pokiaľ ide o hospodárske subjekty, tie najmä potrebujú, aby colné postupy prebiehali efektívne a účinne, pretože rýchlosť a spoľahlivosť colného konania má priamy vplyv na produktivitu a ziskovosť podnikov. Hoci hlavnými prijímateľmi programu Colníctvo 2020 sú vnútroštátne správne orgány, s IT systémami financovanými z programu pravidelne prichádzajú do kontaktu tisícky hospodárskych subjektov. Tieto systémy im rýchlo poskytujú informácie, ktoré sa inde nedajú získať, čím pomáhajú znížiť ich administratívne zaťaženie a zjednodušiť postupy; v konečnom dôsledku to zvyšuje právnu istotu a uľahčuje obchodovanie. Spoločné akcie programu Colníctvo 2020 umožňujú viesť dialóg medzi colnými orgánmi a podnikateľskou komunitou a pomáhajú optimalizovať potenciál programu pre členské štáty so zohľadnením praktických dôsledkov pre podniky. V niektorých prípadoch sa zistilo, že vzťah medzi colnými správami a podnikmi je v súčasnosti založený viac na partnerstve, čo lepšie zodpovedá modernému prostrediu.

Pre colné správy je tento program zvlášť dôležitý, keďže im pomáha zavádzať európske informačné systémy a zaistiť ich finančnú udržateľnosť; vo väčšine prípadov sú nariadené v CKÚ, pričom Komisia a členské štáty sú spoločne zodpovedné za ich zavedenie a podporu. Program Colníctvo bol odpoveďou na potrebu interoperability, prepojenosti a spoľahlivosti elektronických colných systémov s jednotným systémom údajov pre dobre fungujúcu colnú úniu EÚ. V prevádzke je už 49 rôznych IT systémov a podporná infraštruktúra a ich vysoká spoľahlivosť je kľúčom k bezproblémovému fungovaniu colných režimov a jednotného trhu ako celku. Vo všeobecnosti sa dá povedať, že IT systémy, ktoré sú dlhodobo v prevádzke a podporujú tradičnejšiu úlohu a potreby colníctva pri nomenklatúrnom zatriedení tovarov, správe ciel alebo kontrole pohybu tovarov, najlepšie zodpovedajú základným potrebám.

Program Colníctvo sa prostredníctvom svojich rôznych verzií vykonáva už viac ako 25 rokov a vyvíja sa spolu s jednotným trhom. V súčasnosti je do programu zapojených 34 krajín: 28 členských štátov EÚ a 6 kandidátskych a potenciálnych kandidátskych krajín. V priebehu rokov sa program Colníctvo stal neoddeliteľnou súčasťou colného systému, politík, procesov a postupov na vnútroštátnej, ako aj európskej úrovni. V niektorých prípadoch, akým je napríklad IT infraštruktúra, si ho colní úradníci a hospodárske subjekty pri svojej práci takmer ani nevšimnú. Ale pritom, ako sa colná únia neustále modernizuje, nebol tento program pravdepodobne nikdy tak veľmi potrebný, ako práve teraz. V tomto kontexte sa považuje za relevantný pre všeobecné potreby dobre fungujúcej colnej únie EÚ vyjadrené prostredníctvom konkrétnejších potrieb vnútroštátnych colných správ, hospodárskych subjektov a občanov Únie.

4.Efektívnosť

Celkový rozpočet programu Colníctvo 2020 je 522 943 000 EUR, z ktorých bolo 288 722 000 EUR viazaných v období 2014 – 2017. Takmer 85 % rozpočtu bolo vynaložených na vývoj, prevádzku a údržbu európskych informačných systémov. Tieto spoločné IT systémy sú jednoznačne náročné na zdroje. Prinášajú však celý rad výhod vo všetkých oblastiach colných aktivít vrátane štandardizácie colných režimov, jednotného vykonávania colných právnych predpisov, poskytovania informácií a dosahovania úspor z rozsahu. To posledné je možné najmä vďaka centralizovaným systémom, ktoré podporujú niekoľko odlišných systémov s viacerými druhmi hardvéru, softvéru a komunikačného vybavenia. Tie pomáhajú správnym orgánom využívať konzistentný, spoľahlivý a bezpečný spôsob spolupráce. Systémy sú prepojené a interoperabilné, pričom spájajú nielen vnútroštátne systémy s centrálnymi systémami, ale aj centrálne systémy navzájom. Sú technologickou odpoveďou na ciele programu Colníctvo 2020 a colné orgány a hospodárske subjekty ich vo veľkej miere využívajú pri svojich každodenných colných operáciách. Ich význam pre modernizáciu colníctva v zmysle vytvárania bezpapierového prostredia je neoceniteľný.

Pokiaľ ide o spoločné akcie, náklady na ich organizáciu vyplývajú z účasti v závislosti od výšky výdavkov na dopravu, ubytovanie a diéty. Štruktúry týchto nákladov sa medzi rôznymi typmi akcií líšia len nepatrne. Priemerné náklady na účastníka na akciu pre všetky typy spoločných akcií (okrem odborných tímov) predstavujú približne 921 EUR, čo sa takmer nezmenilo od predchádzajúcej verzie programu a je v súlade s podobnými programami. Je to cena za viacero prínosov spoločných akcií, ktoré poskytujú rámec pre širokú a inkluzívnu trvalú spoluprácu, pomáhajú vytvárať profesionálne vzťahy a pôsobia ako katalyzátor. Táto spolupráca zahŕňa výmenu nápadov a praktických skúseností, preskúmanie zložitých tém, nových technologických trendov, podnikateľských riešení a IT prístupov, zosúladenie chápania právnych predpisov a postupov alebo podporu zmien vnútroštátnych politík. Efektívnosť procesu plánovania a koordinácie by mohol ešte viac zvýšiť flexibilný viacročný programový mechanizmus pre spoločné akcie.

Činnosti odbornej prípravy sú efektívne, keďže náklady na ich tvorbu sú zväčša jednorazové a pomer medzi hodnotou a cenou sa zvyšuje s každým ďalším účastníkom. Odborná príprava programu Colníctvo 2020 v skutočnosti prináša dvojaké výhody. Vďaka svojej povahe sa zameriava na jednotlivcov, ktorí získavajú výhodu tým, že si rozširujú svoje pochopenie, znalosti a schopnosti. Následne, keďže program ponúka jednotný základ odbornej prípravy pre všetkých, vedie k lepšiemu pochopeniu pravidiel; ich uplatňovanie potom znásobuje výhody pre colné správy, hospodárske subjekty a colnú úniu ako celok.

Hoci zjednodušenie samotné nepatrí medzi ciele programu, program poskytuje podporu pre iné iniciatívy, ktoré sú navrhnuté na zjednodušenie a modernizáciu colného prostredia. Európske informačné systémy a databázy, ktoré program podporuje, priamo vedú k jednoduchšiemu, stabilnejšiemu a spoľahlivejšiemu technologickému rámcu, ktorý sa ľahko udržiava a podporuje. Zjednodušené postupy alebo jednotnejšie spôsoby práce sú takisto výsledkom spoločných akcií programu a ich priamych výstupov, v rámci ktorých členské štáty a zástupcovia obchodníkov spolupracujú pri praktickom uplatňovaní pravidiel.

Určité zvýšenie efektívnosti sa dosiahlo aj v podobe synergií medzi programami Colníctvo 2020 a Fiscalis 2020. Zatiaľ čo oblasti politiky týchto dvoch programov sú odlišné, podobným spôsobom sa zameriavajú na to, aby umožnili správnym orgánom spolupracovať a vymieňať si informácie. Tieto podobnosti poskytli príležitosti na synergické účinky, pokiaľ ide o administratívne opatrenia a spoločnú prácu vrátane vzájomného obohacovania a spoločného financovania zdieľaných zložiek, napríklad IT systémov a podobných prístupov k budovaniu ľudských zdrojov a odbornej príprave. To uľahčuje koordináciu prístupov a procesov, čo zaručuje súdržnosť, a vytvára úspory z rozsahu prostredníctvom znižovania duplicity úsilia. Na úrovni obsahu sú synergie menej viditeľné, hoci existujú určité badateľné príklady v oblasti spotrebných daní; toto je oblasť pôsobnosti, o ktorú sa často delia vnútroštátne daňové a colné správy a v ktorej program Colníctvo 2020 poskytol konkrétnu podporu pri identifikovaní oblastí spoločného záujmu.

5.Súdržnosť

Vnútorná súdržnosť medzi rôznymi funkciami, zložkami a koncepciou programu je mimoriadne silná s vysokou mierou konzistentnosti medzi intervenčnou logikou, cieľmi programu a jeho vykonávaním. Rôzne činnosti sa navzájom posilňujú a dopĺňajú, čo zlepšuje výsledky programu. Široký prístup ku konkrétnym problémom, ktoré riešia rôzne zložky programu, je typický pre mnoho európskych informačných systémov, ktorých vykonávanie a vylepšenia na úrovni podnikov podporujú spoločné akcie a odborná príprava.

Pokiaľ ide o vonkajšiu súdržnosť, program Colníctvo 2020 dobre zapadá do stratégie Európa 2020, kde pomáha dosiahnuť inteligentný, udržateľný a inkluzívny rast tým, že posilňuje fungovanie jednotného trhu. V tomto zmysle tvorí neoddeliteľnú súčasť širších politík EÚ. Prostredníctvom podpory vykonávania CKÚ program pomáha zjednodušiť existujúce postupy, ktoré majú potenciál uľahčiť obchod a znížiť náklady pre podniky. Je teda plne v súlade s cieľom EÚ vytvoriť moderné colné a obchodné prostredie bez dokladov v papierovej forme a súčasne chrániť finančné, hospodárske a spoločenské záujmy EÚ. Program Colníctvo 2020 pomáha uľahčiť pohyb zákonného obchodu a pomáha dôveryhodným obchodníkom, ktorí dodržiavajú predpisy, využívať výhody maximálneho zjednodušenia, vďaka ktorému dosahujú vyššiu produktivitu a konkurencieschopnosť. Bojuje proti zvyšujúcemu sa objemu obchodovania s nelegálnym, falšovaným alebo nebezpečným tovarom, ktorý ohrozuje zamestnanosť, rast, inovácie a konkurencieschopnosť podnikov EÚ a bezpečnosť a zdravie občanov Únie.

V nariadení (EÚ) č. 1294/2013 sa uvádza, že zdroje by sa mali zdieľať s ďalšími nástrojmi na financovanie, ktoré sledujú spoločné ciele, a že akcie v rámci programu by mali zabezpečiť súdržnosť využívania zdrojov EÚ určených na podporu fungovania colnej únie. Existujú aj ďalšie finančné nástroje, ktoré sú k dispozícii na riešenie konkrétnych potrieb vnútroštátnych colných správ. V hodnotení sa uvádza, že tieto doplňujúce možnosti sa dostatočne nevyužívajú. Nekladie sa na ne dôraz v dostatočnej miere, čo vedie k všeobecnému nedostatku informovanosti medzi colnými správami.

6.Pridaná hodnota EÚ

Colná politika je vo výlučnej právomoci EÚ. Vykonávanie colných predpisov EÚ – Colného kódexu Únie – je však v právomoci členských štátov. Samotný právny rámec EÚ dostatočne nezabezpečuje riadne fungovanie colnej únie. Mal by sa doplniť o podporné opatrenia tak, ako sa uvádzajú v programe Colníctvo 2020, aby sa zabezpečilo uplatňovanie colných predpisov EÚ na vnútroštátnej úrovni konvergentným a konzistentným spôsobom.

Ako už bolo uvedené, mnoho činností moderného colníctva má cezhraničnú povahu, pretože zahŕňajú a ovplyvňujú všetky členské štáty. Vyžadujú si kolektívnu akciu na úrovni EÚ na dosiahnutie vysokej úrovne spolupráce s lepším pomerom nákladov a prínosov, než aký by sa dosiahol, ak by členské štáty vytvorili individuálne rámce spolupráce na dvojstrannom alebo viacstrannom základe. Zainteresované strany sa zhodli, že program je účinný pri poskytovaní riešení pre problémy a záležitosti, v ktorých existuje jednoznačný európsky rozmer, pričom vo veľkej miere dopĺňa (namiesto duplikovania) iniciatívy na vnútroštátnej úrovni.

Colné správy v rámci colnej únie uplatňujú rovnaké pravidlá. Všetky členské štáty sú od seba závislé a potrebujú čo možno najúplnejšie informácie. Hospodárske subjekty zasa očakávajú rovnakú úroveň služieb, rýchlosť a predvídateľnosť pravidiel a postupov vždy, keď potrebujú komunikovať s colným úradom. Táto vzájomná závislosť si vyžaduje spoluprácu a zosúladenie postupov. Program Colníctvo 2020 zásadne prispel k dosahovaniu tejto konvergencie.

Ako už bolo uvedené, program Colníctvo 2020 je užitočný najmä pri podpore všetkých aspektov vykonávania CKÚ. CKÚ by sa vykonával aj bez tejto podpory, ale s najväčšou pravdepodobnosťou by to trvalo dlhšie a bolo by potrebné prekonávať väčšie ťažkosti. Program Colníctvo 2020 poskytuje finančnú udržateľnosť európskych informačných systémov a ich včasné financovanie je nevyhnutné na zaistenie dostupnosti a poskytovania údajov o dodávateľských reťazcoch a informácií o rizikách. Vďaka tomu tento program prináša úspory z rozsahu a zvýšenie efektívnosti, keďže pomáha vnútroštátnym správnym orgánom – a v mnohých prípadoch aj hospodárskym subjektom – ušetriť čas a zdroje, a to obzvlášť zúčastneným krajinám s menšími colnými správami a menším počtom zdrojov. Všetko, čo sa týka interoperability a prepojenia centrálnych IT systémov, je pridanou hodnotou EÚ. Symbiotické vlastnosti architektúry centrálnych európskych informačných systémov pre colníctvo sú jedinečné a nie je možné ich reprodukovať na vnútroštátnej úrovni.

Hoci európske informačné systémy podporujú colnú úniu z technického hľadiska ako interoperabilné a prepojené systémy, stali sa neoddeliteľnou súčasťou každodennej práce colných úradníkov a hospodárskych subjektov a už nie sú vnímané ako výstupy programu Colníctvo 2020. Spoločné akcie sú zase dynamické a poskytujú správnym orgánom jedinečné príležitosti na spoluprácu, komunikáciu a vytváranie kontaktov; v konečnom dôsledku umožňujú budovanie dôvery a väčšiu konvergenciu prístupov a postupov. To isté platí pre odbornú prípravu, ktorá nielen pomáha vnútroštátnym colným správam lepšie pochopiť a vykonávať colné predpisy EÚ a príslušné postupy, ale – a čo je možno ešte dôležitejšie –, robiť to jednotnejším spôsobom. Zvýšenie efektívnosti sa najviac prejavilo v tých zúčastnených krajinách, ktoré ešte nemali dobre rozvinuté vnútroštátne programy odbornej prípravy. Realizovať tieto programy samostatne by bolo zložité alebo by k tomu vôbec nedošlo. Nakoniec, program Colníctvo 2020 prispel k zosúladeniu vnútroštátnych prístupov, budovaniu dôvery a vytváraniu jednotného výkladu a spoločnej vízie.

Ak by program neexistoval, spolupráca medzi zúčastnenými krajinami by bola založená na neštruktúrovaných vzťahoch, formálnych, časovo náročných kanáloch a dohodách o reciprocite, čo by bolo výrazne zložitejšie a nákladnejšie na uplatňovanie v praxi a udržiavanie. Vzhľadom na rozsah činností programu Colníctvo 2020 v zmysle počtu spoločných akcií, všestrannosti tém, ich európskeho rozmeru alebo celoeurópskej účasti na akciách a odbornej príprave, je ťažké predstaviť si, že by boli podobné činnosti organizované na akejkoľvek inej úrovni. Pokiaľ ide o európske informačné systémy, ak by sa v budúcnosti nefinancoval ich nepretržitý vývoj a údržba, bolo by ťažké používať ich dlhšie ako v strednodobom horizonte. S vysokou pravdepodobnosťou by zastarali a úspory z rozsahu, ako aj zníženie celkových nákladov, by boli stratené.

Program Colníctvo 2020 vytvoril hmatateľné výstupy a pomohol colným úradníkom nadobudnúť zručnosti a vymeniť si skúsenosti. Ak by bol program zastavený, žiadny z jeho výstupov by pravdepodobne nepokračoval dlhšie ako v krátkodobom horizonte. Existujúce rozdiely by pretrvali a siete vybudované a vylepšované vďaka rokom spolupráce by zanikli.

7.Závery

Program Colníctvo 2020 je vysoko relevantný pri napĺňaní potrieb colných správ, hospodárskych subjektov, občanov Únie a colnej únie ako celku. V priebehu rokov sa stal neoddeliteľnou súčasťou colného systému, politík, procesov a postupov na vnútroštátnej, ako aj európskej úrovni, pričom poskytol interoperabilné, prepojené a spoľahlivé európske informačné systémy. Keďže členské štáty sú od seba závislé pri riadnom vykonávaní svojich colných operácií, potrebujú účinné a efektívne nástroje na komunikáciu, výmenu informácií a celkovú spoluprácu, čo sú všetko ciele programu.